Afsondering: ‘SA kan nie tot einde Mei wag’President Cyril Ramaphosa gedurende sy toespraak Woensdagaand. (Foto: Jairus Mmutle/GCIS) “Die land kan nie wag tot einde Mei vir verligting nie. Die regering se benadering is roekeloos.” Só het Solidariteit Woensdagaand in ŉ verklaring gesê in reaksie op pres. Cyril Ramaphosa se aankondiging dat die grootste deel van die land teen einde Mei na koronavirus-vlak 3 sal beweeg. Maroela Media het vroeër berig Ramaphosa het gesê vlak 3 sal teen einde Mei in die grootste deel van die land ingestel word, maar ander vlakke kan in gebiede ingestel word waar die risiko vir verspreiding hoër is. “Dit sal bepaal word volgens die koers van besmetting in ŉ gebied en die stand van gereedheid en kapasiteit van die gesondheidsfasiliteite om besmette mense te behandel.” Volgens Flip Buys, voorsitter van die Solidariteit Beweging, is die regering se planne te min te laat en gaan die voortgesette afsondering tot katastrofiese ekonomiese gevolge, werksverliese, honger en lewensverlies lei. “Die president is nie in voeling met die gemoed en welstand van mense nie. ŉ Verdere twee weke van die huidige afsonderingsbedeling gaan tot die inploffing daarvan lei. Gewone mense wat werk, is moeg om deur regulasies regeer te word,” meen Buys. Dr. Pieter Groenewald. (Foto: VF Plus) Dr. Pieter Groenewald, leier van die VF Plus, glo Ramaphosa se besluit om vlak 3 eers teen einde Mei in te stel, is irrasioneel en te stadig om langtermynskade aan die ekonomie te voorkom. “Dit was altyd belangrik om ŉ sinvolle balans te vind tussen die verspreiding van die virus en die ontsluiting van die land se ekonomie. Om nog twee weke te wag om na vlak 3 te beweeg, sal hierdie balans nou ernstig versteur.” Volgens Groenewald is dit veral die eenmansake soos haar- en skoonheidsalonne en in die toerismebedryf waar groot skade aangerig gaan word. Hierdie kleiner ondernemings sal nie kan oorleef tot einde Mei nie, verduidelik hy. Piet le Roux, uitvoerende hoof van Sakeliga. Foto: Morné Prinsloo Die sakeorganisasie Sakeliga het op sy beurt gesê die afsonderingstydperk is ŉ ekonomiese, maatskaplike en humanitêre ramp in wording. Volgens Piet le Roux, uitvoerende hoof van Sakeliga, het 19% van ondernemings wat onlangs aan ŉ peiling deur die organisasie deelgeneem het, aangedui dat hulle verwag om binne die volgende maand bankrot te gaan en 32% van die ondernemings in die volgende drie maande. “Einde Mei is doodeenvoudig te laat. Die afsondering moet nou verlig word en daar moet van die regering se mikrobestuur afgesien word. Die enigste haalbare oplossing sou wees om op te hou definieer wat mense toegelaat word om te doen,” meen Le Roux. “Samelewings kan nie funksioneer wanneer alles by voorbaat onwettig is totdat dit wettig bewys is nie en so ŉ eksperiment behoort nie op die publiek afgedwing te word nie.”